**D ô v o d o v á s p r á v a**

**Všeobecná časť**

Návrh zákona, ktorým sa mení zákon č. 311/2001 Z. z. Zákonník práce v znení neskorších predpisov predkladá na rokovanie Národnej rady Slovenskej republiky skupina poslancov Národnej rady Slovenskej republiky.

**Cieľom predloženého návrhu zákona je liberalizovať zákonné obmedzenia pri dočasnom pridelení zamestnancov a zrušenie zodpovednosti užívateľského zamestnávateľa za agentúru dočasného zamestnávania vo veci dodržiavania rovnakých podmienok pre kmeňových a agentúrnych zamestnancov.**

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať vplyv na verejné financie, podnikateľské prostredie, nebude mať sociálny vplyv ani vplyv na životné prostredie a informatizáciu spoločnosti.

**B.**                **Osobitná časť**

**K čl. I**

**K bodu 1**

Navrhuje sa vypustenie obmedzení pri dočasnom pridelení zamestnancov, ktoré sa vzťahujú na limity týkajúce sa opakovaného prideľovania zamestnanca k tomu istému užívateľskému zamestnávateľovi.

**K bodu 2**

Navrhuje sa zrušenie zodpovednosti užívateľského zamestnávateľa za rozdiel zaplatenej mzdy dočasnému zamestnancovi jeho zamestnávateľom alebo agentúrou dočasného zamestnávania, ktorá nebola vyplatená v takom rozsahu, ako by bola bývala vyplatená porovnateľnému zamestnancovi užívateľského zamestnávateľa za rovnakú prácu.

**K čl. II**

Účinnosť predkladanej novely sa navrhuje od 1. januára 2017.